 NA RICHARD MUNGUTI ALIYEKUWA mpenziwe mtangazaji wa televisheni Jacque Maribe, Joseph Irungu almaarufu ‘Jowie’ amejipata taabani kueleza jinsi kaptura yake ilivyopatikana na damu ya mfanyabiashara wa Sudan Kusini Monica Nyawira Kimani. Akiyajibu maswali kutoka kwa kiongozi wa mashtaka Gikui Gichuhi, Jowie alikiri usiku wa Septemba 19,2018 alikuwa amevalia kaptula ya rangi ya kahawia. “Ijapokuwa umekataa katakata kwamba hukuwa ukimfahamu Monica na kwamba hukuenda katika makazi yake usiku wa Septemba 19, 2018 je iliwezekanaje katpula yako ilikuwa na damu ya Monica aliyeuawa kinyama na maiti yake kutupwa ndani ya beseni la kuoga?” Gichuhi alimwuliza Jowie. Akijibu, Jowie alisema kaptura iliyowasilisha kortini kama ushahidi ilikuwa na rangi ya khaki njano. Gichuhi alisema kaptura ya Jowie ilipatikana katika makazi ya Maribe katika mtaa wa Royal Park eneo la Lang’ata jijini Nairobi. Mkemia wa Serikali Joseph Kaguda Kimani aliyepima damu hiyo iliyopatikana katika kaptura ya Jowie alisema “ilikuwa ya Monica Kimani.” Pia mahakama ilifahamishwa shahidi mwingine kwa jina Chelengat alimwona Jowie amevalia kaptura ya khaki ya rangi ya kikahawia. Jowie alijaribu kujinasua na kaptura hiyo lakini ikashindikana kwa vile mwenyewe aliambia mahakama alikuwa amevalia “kaptura na kofia nyeusi.” Jaji Nzioka alielezwa Jowie aliachwa ndani ya nyumba ya Monica na Lee Owen Omondi , aliyemtambua kortini. “Ulitambuliwa kortini na Lee Owen Omondi kama mgeni aliyekuacha na Monica usiku aliouawa kinyama.Ni kweli?,” Gichuhi alimwuliza Jowie. Jowie alikiri alikuwa amevaa kaptura usiku huo lakini akakana kaptura iliyowasilishwa kortini sio ya rangi ya kikahawia na ile alikuwa amevaa haikuwa na matone ya damu ya Monica. Mshtakiwa alikiri alijirekodi akiwa na bastola aliyotumia kujipiga risasi begani. Pia alikiri alidanganya polisi kwamba alishambuliwa na mikora. Bastola aliyotumia kujipiga risasi ilikuwa ya Brian Kasaine ambaye alimwachia kwa vile alikuwa amekosana na mkewe. “Brian alinipa bastola yake nimwekee kwa vile alikuwa amekosana na mkewe na hakutaka bastola hiyo ikiwa kwa nyumba yake. Mkewe Brian alikuwa amekosana naye baada ya kulala nje,” Jowie alimweleza Jaji Nzioka. Jowie aliambia mahakama Maribe hakujua kama alikuwa anaficha bastola hiyo ndani ya nyumba yao. Maiti ya Monica ilitupwa katika bafu – ndani ya beseni – kama amefungwa. Nduguye marehemu George Kimani alimpigia simu mshtakiwa na kumwuliza amsaidie kutangaza mauaji ya kinyama ya Monica katika vyombo vya habari. Jowie alimweleza George atamwuliza Maribe apeperushe habari za mauaji hayo ya kushtua ya Monica katika televisheni ya Citizen. Kesi itaendelea Juni 26. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  